O‘ZBEKISTON RESPUBLIKASI MARKAZIY BANKI DEPOZIT SERTIFIKATLARI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasining “O‘zbekiston Respublikasining Markaziy banki to‘g‘risida” va “Qimmatli qog‘ozlar bozori to‘g‘risida”gi qonunlariga muvofiq Markaziy bank Boshqaruvi qaror qiladi:
 1. O‘zbekiston Respublikasi Markaziy banki depozit sertifikatlari to‘g‘risidagi nizom ilovaga muvofiq tasdiqlansin.
 2. Mazkur qaror kuchga kiritilgan kundan e’tiboran quyidagilar o‘z kuchini yo‘qotgan deb topilsin:
 O‘zbekiston Respublikasi Markaziy banki Boshqaruvi tomonidan (1998-yil 26-dekabrdagi 24/12-sonli bayoni) 1998-yil 26-dekabrda 434-son bilan tasdiqlangan “O‘zbekiston Respublikasi Markaziy banki depozit sertifikatlarini chiqarish to‘g‘risida”gi nizom (1999-yil 9-fevral, ro‘yxat raqami 624);
 O‘zbekiston Respublikasi Markaziy banki Boshqaruvining 2001-yil 4-avgustdagi 434-1-sonli “O‘zbekiston Respublikasi Markaziy banki depozit sertifikatlarini chiqarish to‘g‘risida”gi nizomga o‘zgartirish va qo‘shimchalar kiritish to‘g‘risida”gi qarori (2001-yil 27-avgust, ro‘yxat raqami 624-1 — Me’yoriy hujjatlar axborotnomasi, 2001-yil, 16-son).
 3. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiritilsin.
 Mazkur Nizom O‘zbekiston Respublikasining “O‘zbekiston Respublikasining Markaziy banki to‘g‘risida”gi va “Qimmatli qog‘ozlar bozori to‘g‘risida”gi qonunlariga muvofiq O‘zbekiston Respublikasi Markaziy banki depozit sertifikatlarini chiqarish, joylashtirish, ularning muomalada bo‘lish va haqini to‘lash tartibini belgilaydi.
 1. O‘zbekiston Respublikasi Markaziy banki (bundan keyingi o‘rinlarda Markaziy bank deb yuritiladi) depozit sertifikatlari pul massasini tartibga solish maqsadida chiqariladi.
 2. Markaziy bankning depozit sertifikati (bundan keyingi o‘rinlarda Depozit sertifikati deb yuritiladi) — Markaziy bankka qo‘yilgan omonat summasini va omonatchining (Depozit sertifikati saqlovchining) omonat summasini hamda Depozit sertifikatida shartlashilgan foizlarni belgilangan muddat tugaganidan keyin olish huquqini tasdiqlovchi noemissiyaviy qimmatli qog‘oz.
 3. Markaziy bank o‘z nomidan va o‘z hisobidan Depozit sertifikatlarini chiqaradi, joylashtiradi va haqini to‘lashni amalga oshiradi.
 4. Bir dona Depozit sertifikatining nominal bahosi 1 000 000 (bir million) so‘mni tashkil etadi.
 Depozit sertifikatini olish uchun omonatlar O‘zbekiston Respublikasi milliy valyutasida qo‘yiladi.
 5. Depozit sertifikatlari bir yilgacha muomalada bo‘lgan muddatga chiqariladi.
 6. Depozit sertifikatlari egalari O‘zbekiston Respublikasining rezidenti bo‘lgan tijorat banklari va boshqa yuridik shaxslar bo‘lishi mumkin.
 7. Depozit sertifikatlari hujjatsiz shaklda chiqariladi. Depozit sertifikati tovarlar oldi-sotdisi yoki ko‘rsatilgan xizmatlar (ishlar) uchun amalga oshirilganda hisob-kitob yoki to‘lov vositasi bo‘lib xizmat qilishi mumkin emas.
 8. Depozit sertifikatlariga bo‘lgan huquqlarning hisobi qonunchilik hujjatlariga muvofiq Qimmatli qog‘ozlar markaziy depozitariysida yoki investitsiya vositachilarida yuritiladi.
 9. Depozit sertifikati boshqa shaxsga o‘tkazilishi mumkin. Depozit sertifikatlari bo‘yicha huquqlardan voz kechish shartnoma bilan rasmiylashtiriladi.
 10. Depozit sertifikatlarini chiqarish shartlari va parametrlari Markaziy bank Boshqaruvi tomonidan tasdiqlanadi.
 11. Depozit sertifikatlariga bo‘lgan huquq egalik qiluvchining depo hisobvarag‘i bo‘yicha tegishli kirim yozuvi belgilangan tartibda kiritilgan va pul mablag‘lari Markaziy bank hisobvarag‘iga kelib tushgan paytdan e’tiboran vujudga keladi.
 12. Depozit sertifikati egasi uni muddatidan oldin haqini to‘lashga taqdim etish huquqiga ega. Bu holda Depozit sertifikatini chiqarish shartlari yoki oldi-sotdi shartnomasida boshqacha tartib nazarda tutilgan bo‘lmasa, Depozit sertifikati bo‘yicha foizlar talab qilib olinguncha depozitlar uchun belgilangan shartlarda to‘lanadi.
 13. Agar, Depozit sertifikati bo‘yicha omonatni olish muddati uning saqlovchisi tomonidan o‘tkazib yuborilsa, bunday Depozit sertifikati talab qilib olinadigan hujjat hisoblanadi va Markaziy bank Depozit sertifikati egasining birinchi talabi bo‘yicha omonat summasi va foizlarni to‘lash majburiyatini oladi. Bunda o‘tkazib yuborilgan muddat uchun, agar Depozit sertifikatini chiqarish shartlari yoki oldi-sotdi shartnomasida boshqacha tartib nazarda tutilgan bo‘lmasa, foizlar talab qilib olinguncha depozitlar uchun belgilangan shartlarda hisoblanadi.
 14. Depozit sertifikatining haqini to‘lash muddati kelganda mazkur Depozit sertifikatiga egalik qilishni tasdiqlovchi hujjat (depo hisobvarag‘idan ko‘chirma) hamda Depozit sertifikati summasi va u bo‘yicha foizlarning o‘tkazilishi lozim bo‘lgan hisobvaraq ko‘rsatilgan talabnoma taqdim etilganda Markaziy bank to‘lovni amalga oshiradi.
 15. Muddatidan oldin Depozit sertifikatning haqi to‘lanayotganda pul mablag‘lari muddatidan oldin Depozit sertifikatining haqini to‘lash to‘g‘risidagi ariza tushgan kundan boshlab 5 ish kuni davomida Depozit sertifikati egasining hisobvarag‘iga o‘tkaziladi.
 16. Depozit sertifikatlari bilan operatsiyalarning buxgalteriya hisobi Markaziy bankda 22100 — “Olingan kredit, zayom va veksellar” balans hisobvarag‘ida amalga oshiriladi. Depozit sertifikatlarining analitik hisobi ularning turlari va chiqarilishlari bo‘yicha alohida shaxsiy hisobvaraqlarda yuritiladi.
 17. Mazkur Nizom O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish Markazi bilan kelishilgan.